Mei | 2015 | Herriemerrie
Party dae moet 'n mens jouself vergewis dat dit nie 1 April is as jy koerant lees nie. Hierdie week moes ek myself egter vra of die laaste week van Mei Gekkedag vervang het nie.
Dit het alles begin met 'n groep wat beweer dat Medupi word deur die voorvaders vervloek. Blykbaar word die nimmereindigende kragstasie bo-oor ou grafte gebou. Die voorvaders rus dus nie meer in vrede nie en haal dit op ESKOM uit. Hulle verdiende loon.
Die artikel noem ook dat verskeie munisipaliteite grafte hergebruik. Dit opsigself klink na 'n April grappie. Die een munisipaliteit verhuur byvoorbeeld grafte vir 10 jaar. Daarna word dit aan iemand anders verhuur. Ander hergebruik die ongemerkte grafte en van die munisipaliteite sal selfs 'n grafsteen verwyder om 'n graf weer te gebruik. Dit beteken basies dat vreemdelinge saam in een graf gegooi word. Ons regering is ernstig met hulle pogings om die land te verenig. Dink net; 'n Smith, Naidoo en Mkhwanazi wat vir altyd saam rus.
Internasionaal was die duiwel behoorlik los. Amerikaners het aan die krap gegaan en daar is behoorlik in die FIFA hoofkantoor chaos gesaai. 7 beamptes (groot kokkedore) is in hegtenis geneem vir onder meer korrupsie. Blykbaar het Suid-Afrika met $10 miljoen onder die die tafel in $10 000 tjeks verseker dat die 2010 Wêreldbeker hier gaan gebeur. Die regering was vining om alles te ontken en 'n skoon audit voor te hou. Asof 'n mens onder die tafel geld presies gaan dokumenteer.
Die kersie op die gekkeweek is natuurlik Nkandla. Sug! Almal kon dit natuurlik sien nadat Jacob Zuma so amptelik die opposisie getart het.
Natuurlik het Nkosinathi Nhleko bevind dat Zuma nie 'n sent hoef terug te betaal vir die opgraderings aan Nkandla nie. Zuma het eintlik die lottery gewen. Die opgraderings is blykbaar ook nie klaar nie. Verdere werk is nodig. Die verduidelikings is lagwekkend en 'n duidelike onderskatting van die publiek se intelligensie. Tog verwag hulle dat 'n mens dit moet glo.
Op die gekkenoot, laat ons eerder naweek hou en droom om ESKOM te pos.
Breinvasbrand: Wie is die openbare beskermer?
Breinlosbrand: Olga was reg met Japan. Meer spesifiek Tokyo.
Toeka Tokkel: Die wêreld, my kamera en ek
Scrapy krap die week in ons foto's.
Mense wat my ken sal vir Scrapy kan vertel dat sy uiters dankbaar behoort te wees dat sy op 'n eilandjie doer onder sit. Sy is dus gevrywaar daarvan dat ek haar deur my duisende en duisende foto's gaan sleep. Daar sal wel 'n paar noemenswaardige foto's wees, maar die meeste was beslis nie die geheue werd wat op hulle vermors is en vermors word nie.
Dit spreek van self dat my kamera die eerste ding is wat ek in pak as ek iewers heen gaan. 'n Selfoon is maar net nie dieselfde nie. Ek het seker 'n Japanees onder my voorouers gehad, wat ek gaan erger as een wat die eerste keer 'n leeu sien met my kamera te kere. Almal weet dat jy 100 foto's van 'n voorwerp kan neem, sonder dat die kwaliteit watwonders is. Dit is daardie een uitsondering wat dit regtig saamvat.
Goed, ek neem darem nie 'n 100 foto's van alles wat ek sien nie. Net 'n handvol, voordat ek na die volgende foto gaan soek. Dit is dan min of meer hoe ek 'n vakansie deur bring. Spring van die een foto geleentheid na die ander. Baie mense vind dit uitputtend, maar gelukkig toer ek meestal alleen.
Ek hou nie van my stem of my gesig nie. Laasgenoemde is dus 'n rede hoekom ek selde voor die kamera is. Ek en my suster is nogal bekend vir die mal foto's wat ons neem. Ek is altyd die fotograaf en sy die model wat doen wat ander nie aan gedink het nie.
Op die oomblik behels my tegniek mik, druk en hoop vir die beste. Eendag as ek groot is, sal ek 'n ordentlike kamera koop. Ek hoop ek het dan tyd vir 'n behoorlike kursus. Intussen laat ek dit my nie terug hou nie. Tot vele bekendes se frustrasies.
Breinvasbrand: Waar is die Nikon hoofkantoor?
Breinlosbrand: Olga was reg met In Case of Emergency.
Scrapy, Scrapy, Scrapy – wat het ek nog nie oor musiek gesê nie? Almal weet teen die tyd dat wanneer ek die emmer op 133 gaan skop, gaan hulle "No-one but you" op my begrafnis speel. Die liedjie van Queen (minus Freddie vir voorhandliggende redes) staan ook bekend as "Only the good die young". Maak maar julle eie afleidings. Ek kan enige tyd 'n tesis van ABBA skryf, al was hulle tyd basies verby toe ek gebore is. Ek is net so groot aanhanger van Queen. Moet net nie van Tannie Tina vergeet nie. Daar is ook baie alleenstaande liedjies, wat enige tyd 'n huppel in my stap kan sit. Ek sal hulle nie weer vandag herhaal nie. Ek moet egter erken dat ek noudie dag die eerste keer van Slim Whitman gehoor het by Hestertjie.
Op die einde van die dag, hoef niemand namens musiek te praat nie. Musiek praat vir hulle self. Ek sal dus 'n paar musiek nommers neerplak wat julle hopelik saam met my kan geniet.
(Ek kry nie 'Ek en my kitaar nie').
Toeka Tokkel: Ouersvra
Scrapydo se uitdaging die week gaan oor Ouersvra.
Ek het redelik onlangs my mening oor ouersvra gegee. Daar is geen sin daaraan om dit te herhaal nie. Die punt waarby ek vandag wil uitkom dat dit net tande het by mense onder 18 wat wil trou. As die ouers nie tot die huwelik instem nie, sal daar dus geen troue wees nie.
Iemand het my noudie dag vertel dat dit streng gesproke ongrondwetlik is. Ons grondwet verhoed enige diskriminasie ten opsigte van geslag en seksualiteit. Die probleem is dat net hetroseksuele mense kan trou wanneer hulle jonger as 18 is as hulle ouers natuurlik daartoe instem. 'n Homoseksuele tiener moet maar wag tot hy / sy mondig is om ewige trou aan 'n ander te sweer.
As ek die storie reg het, kon net meisies bo die ouderdom van 16 met hulle ouers se toestemming trou. Mans kon eers van 18 af met die toestemming van hulle ouers trou. Wel, tot die dag wanneer hulle 21 geword het, waarna daar geen toestemming meer nodig was nie. Tegnies kon jy onder 16 en 18 respektiewelik trou, maar net as een of ander minister daartoe ingestem het. Die mondigingsdatum is intussen verlaag na 18. Ek weet egter nie of die manlike ouderdom ook verlaag is nie. Die wet is diskrimineer dalk nie net op seksueliteit nie, maar ook op geslag. Dit is nou as iemand dit die moeite werd ag om hof toe te sleep.
Waaroor ek egter nuuskierig is hoe om dit reg te stel? Die een manier is natuurlik om almal tussen die ouderdom van 16 en 18 toe te laat om met ouerlike toestemming te trou. Aan die ander kant; in vandag se tyd en ruimte; wie de duiwel wil op 16 of selfs jonger trou?
Sal 'n 16 jarige getroude meisie of seun toegelaat word om skool by te woon? Hoeveel 16 jariges is finansieel onafhanklik? Het hulle die geestelike volwassenheid en vermoë om hulle tot 'n huwelik te verbind?
Behoort daardie vergunning nie in geheel geskrap te word nie?
Ek het noudie dag 'n onderhoud gesien waar die vrouens gewonder het wat die regte ouderdom om te trou is. Die een het 27 voorgestel en die ander 39. Wat reken jy is 'n goeie ouderdom om te trou? Of as ouderdom nie saakmaak nie, aan watter vereistes moet voornemende paartjies voldoen voordat hulle allerhande groot beloftes maak.
Van die os op die jas – heteroseksuele mans trek verder aan die kortste ent wanneer dit by huwelike kom. 'n Vrou en 'n homoseksuele man kan hulle van (insluitende enige van wat hulle in die verlede gehad het) behou, hulle maat se van aanneem of hulle van met hulle maat se van kombineer. 'n Heteroseksuele man moet sy van behou of spesiale toestemming kry om sy van te verander. Dit is moontlik, maar net met baie meer moeite.
Breinvasbrand: In watter liedjie sing Magic! van 'n pa wat nie wil ja sê dat sy dogter kan trou nie?